KLASA: P-498/23

URBROJ: 711-02-01/05-2024-06

Zagreb, 21. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Ines Pavlačić, kao zamjenice predsjednice Povjerenstva, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Dolores Ravlić, OIB:** **……………, ravnateljice Razvojne agencije Općine Orebić,** na 54. sjednici održanoj 21. lipnja 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznica Dolores Ravlić, ravnateljica Razvojne agencije Općine Orebić, počinila je povredu članka 10. stavka 4. ZSSI-a.**
2. **Za povredu iz točke I. ove izreke, obveznici Dolores Ravlić izriče se opomena.**

Obrazloženje

Povjerenstvo je utvrdilo da obveznica Dolores Ravlić, ravnateljica Razvojne agencije Općine Orebić, nije do 31. siječnja 2023. podnijela imovinsku karticu za 2022. godinu slijedom čega je protiv navedene obveznice otvoren predmet broj P-498/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 1. prosinca 2023., Registar obveznika, Registar imovinskih kartica te očitovanje obveznice od 20. ožujka 2024.

Povjerenstvo je odlukom od 27. veljače 2024. u odnosu na obveznicu Dolores Ravlić, ravnateljicu Razvojne agencije Općine Orebić, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 27. veljače 2024. KLASA: 498/23, URBROJ: 711-02-01/05-2024-03 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest prema zaprimljenoj dostavnici zaprimila 6. ožujka 2024. te se na utvrđenja iste očitovala dopisom koji je u Povjerenstvu zaprimljen 20. ožujka 2024. i u kojem je navela da se ispričava zbog kašnjenja u podnošenju imovinske kartice te da priznaje nenamjerni propust, a do kojeg je došlo jer je smatrala da ne treba podnositi novu imovinsku karticu ako su podaci nepromijenjeni u odnosu na već podnesenu.

Člankom 3. stavkom 1. točkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu odredbi navedenog Zakona.

Povjerenstvo je uvidom u Registar obveznika, koji ustrojava i vodi Povjerenstvo, utvrdilo da Dolores Ravlić u cijelom razdoblju važenja ZSSI-a obnaša dužnost ravnateljice Razvojne agencije Općine Orebić slijedom čega je ista u obvezi postupati sukladno odredbama ZSSI-a kao obveznica u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije do 31. siječnja 2023. podnijela imovinsku karticu za 2022. godinu već je istu podnijela 14. prosinca 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Dolores Ravlić, ravnateljica Razvojne agencije Općine Orebić, propustila podnijeti imovinsku karticu Povjerenstvu do 31. siječnja 2023. za 2022. godinu već je istu podnijela 14. prosinca 2023., a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, kao i o obveznici protiv koje Povjerenstvo ranije nije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznica 14. prosinca 2023. dostavila imovinsku karticu za 2022. godinu te je u svom očitovanju priznala propust, Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

ZAMJENICA PREDSJEDNICE POVJERENSTVA

Ines Pavlačić, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Dolores Ravlić, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana